ዶ/ር ወርቅነህ ከስዊዘርላንድ አቻቸው ጋር ተወያዩ
የኢፌደሪ የውጭ ጉዳይ ሚኒስትር ዶክተር ወርቅነህ ገበየሁ በዛሬው ዕለት ከስዊዘርላንድ የውጭ ጉዳይ ሚኒስትር ኢግናዚዮ ካሲሲ ጋር በሁለትዮሽ ትብብር ዙሪያ ውይይት አድርገዋል።  የኢ.ፌ.ዲ.ሪ የውጭ ጉዳይ ሚኒስትር ክቡር ዶ/ር ወርቅነህ ገበየሁ በዛሬው እለት ጥር 14 ቀን 2011 ዓ.ም በዳቮስ በመካሄድ ላይ ባለው የዓለም ኢኮኖሚክ ፎረም ጎን ለጎን ከስዊዘርላንድ የውጭ ጉዳይ ሚኒስትር ኢግናዚዮ ካሲሲ ጋር በሁለትዮሽና በባለበዙ መድረኮች በትብብር ለመስራት በሚያስችሉ ጉዳዮች ዙሪያ ተወያይተዋል።ክቡር ዶ/ር ወርቅነህ ገበየሁ የሁለቱን አገሮች ዲፕማሲያዊ ግንኙነት አድንቀው በኢትዮጵያ በመካሄድ ላይ ስላለው ሁሉን አቀፍ ለውጥ ገለጻ አድርገዋል።በክቡር ጠቅላይ ሚኒስትር ዶ/ር አብይ አህመድ አዲሱ አመራር እየተካሄደ ያለው ሁሉን አቀፍ ለውጥ በአገሪቱ ማህበራዊና ኢኮኖሚያዊ እድገት ለማመጣት፣ የፖለቲካ ምህዳሩን ለማስፋት እና የሰብዓዊ መብት ለማስከበር እንዲሁም የሚዲያ ነጻነትን ለማስጠበቅ ዓይነተኛ ሚና በመጫወት ላይ ይገኛል ብለዋል።የተለያዩ በርካታ አዋጆችም ጥናት በማካሄድ፣ በመሻሻል ላይ መሆናቸውን ገልጸዋል።የስዊዘርላንድ የውጭ ጉዳይ ሚኒስትር ኢግናዚዮ ካሲሲ በበኩላቸው በኢትዮጵያ እየተካሄደ ያለውን ለውጥ አድንቀው፣ የስዊዘርላንድ ባለሃብቶች በኢትዮጵያ መዋዕለ ንዋያቸውን በማፍሰስ የሁለቱን አገሮች የኢኮኖሚ ትብበር እንዲያጠናክሩ አስፈላጊውን ድጋፍ እንደሚያደርጉ ገልጸዋል።ሁለቱ የውጭ ጉዳይ ሚኒስትሮች ከዚህ በፊት በሁለቱ አገሮች መካከል የተደጋጋሚ ቀረጥን ለማስቀረት እንዲቻል የተጀመረው ስምምነት ተጠናቆ ወደ ተግባር እንዲገባ አስፈላጊውን ድጋፍ ለማድረግ እንደሚጥሩም ተስማምተዋል።በተጨማሪም በሁለቱ አገሮች የውጭ ጉዳይ ሚኒስትር ዴኤታዎች ደረጃ የተጀመረው የፖለቲካ ምክክር ወቅቱን ጠብቆ እንዲካሄድ ድጋፍ እንደሚያደርጉ ገልጸዋል።በኢትዮጵያ እና በስዊዘርላንድ መካከል የመጨረሻውና 3ኛው የፖለቲካ ምክክር መድረክ በመጋቢት ወር 2010 ዓም በበርን ስዊዘርላንድ መካሄዱ ይታወቃል። ስዊዘርላንድ በኢትዮጵያ በፌዴራሊዝም ሥርዓት ግንባታና በመልካም አስተዳዳር ዘርፎች የሚደረጉ ሥራዎችን በመደገፍ ላይ ትገኛለች።(የውጭ ጉዳይ ሚኒስቴር ቃል አቃባይ ጽህፈት ቤት) 